CELEX: 32014R0756
Language: lt
Date: 2014-07-08 00:00:00
Title: 2014 m. liepos 8 d. Europos Centrinio Banko reglamentas (ES) Nr. 756/2014, kuriuo iš dalies keičiamas Reglamentas (ES) Nr. 1072/2013 (ECB/2013/34) dėl pinigų finansų įstaigų taikomų palūkanų normų statistikos (ECB/2014/30)

12.7.2014   
            
            
               LT
            
            
               Europos Sąjungos oficialusis leidinys
            
            
               L 205/14
            
         EUROPOS CENTRINIO BANKO REGLAMENTAS (ES) Nr. 756/2014
   2014 m. liepos 8 d.
   kuriuo iš dalies keičiamas Reglamentas (ES) Nr. 1072/2013 (ECB/2013/34) dėl pinigų finansų įstaigų taikomų palūkanų normų statistikos
   
      (ECB/2014/30)
   
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 5 straipsnį,
   atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos Centrinio Banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
   kadangi:
   
               (1)
            
            
               Europos Centrinio Banko reglamentas (ES) Nr. 1072/2013 (ECB/2013/34) (2) įsigaliojo 2013 m. lapkričio 27 d. ir bus taikomas pinigų finansų įstaigų (PFĮ) teikiamiems duomenims apie palūkanų normas nuo 2015 m. sausio 1 d.;
            
         
               (2)
            
            
               pagal Reglamentą (ES) Nr. 1072/2013 (ECB/2013/34) turi būti atskirai teikiami duomenys apie paskolų, kurių sąlygos buvo pakeistos, naujų sandorių sumas; kartu pagal Gairių ECB/2014/15 (3) II priedo 13 dalies 4 punktą turi būti teikiami duomenys apie paskoloms, kurių sąlygos buvo pakeistos, taikomas palūkanų normas;
            
         
               (3)
            
            
               Reglamente (ES) Nr. 1072/2013 (ECB/2013/34) nustatytą paskolų, kurių sąlygos buvo pakeistos, apimtį būtina suvienodinti su Gairėmis ECB/2014/15, taip užtikrinant tinkamą paskolų sąlygų pakeitimo, kuris įvyksta ataskaitiniu laikotarpiu per kurį buvo suteikta paskola, apskaitą bei tikslų duomenų teikimą apie paskolų, kurių sąlygos buvo pakeistos, naujų sandorių sumas, tų paskolų, kurios dar nėra visiškai paimtos, t. y. paskolos imamos dalimis, atžvilgiu,
            
         PRIĖMĖ ŠĮ REGLAMENTĄ:
   1 straipsnis
   Dalinis pakeitimas
   Reglamento (ES) Nr. 1072/2013 (ECB/2013/34) I priedo 2 dalies VI skirsnio 22 punktas pakeičiamas taip:
   
      
                  „22.
               
               
                  PFĮ palūkanų normų statistikos tikslais teikiant atskirus duomenis apie paskolų namų ūkiams ir ne finansų bendrovėms, kurių sąlygos buvo pakeistos, naujų sandorių sumas, paskolos, kurių sąlygos buvo pakeistos, apima visus naujus sandorius dėl paskolų, išskyrus atnaujinamąsias paskolas ir sąskaitų pereikvojimus, ir kreditinės kortelės skolą, kurios buvo suteiktos, bet iki sąlygų pakeitimo dar negrąžintos.“
               
            
   2 straipsnis
   Baigiamosios nuostatos
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Šis reglamentas pagal Sutartis privalomas visas ir tiesiogiai taikomas valstybėse narėse.
   
      Priimta Frankfurte prie Maino 2014 m. liepos 8 d.
      
         
            ECB valdančiosios tarybos vardu
         
         
            ECB Pirmininkas
         
         Mario DRAGHI
      
   
   
      (1)  OL L 318, 1998 11 27, p. 8.
   
      (2)  2013 m. rugsėjo 24 d. Europos Centrinio Banko reglamentas (ES) Nr. 1072/2013 dėl pinigų finansų įstaigų taikomų palūkanų normų statistikos (ECB/2013/34) (OL L 297, 2013 11 7, p. 51).
   
      (3)  2014 m. balandžio 4 d. Gairės ECB/2014/15 dėl pinigų ir finansų statistikos (priimtos 2014 m. balandžio 4 d. ir skelbiamos ECB interneto svetainėje www.ecb.europa.eu). Dar nepaskelbta Oficialiajame leidinyje.